Document ID: 32012R0249

REGULAMENTUL (UE) NR. 249/2012 AL COMISIEI
din 21 martie 2012
de modificare a Regulamentului (UE) nr. 19/2011 privind cerințele pentru omologarea de tip referitoare la plăcuța producător regulamentară a autovehiculelor și a remorcilor acestora
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (1), în special articolul 14 alineatul (1) litera (a),
întrucât:
(1)
Regulamentul (CE) nr. 661/2009 este un regulament individual în sensul omologării de tip prevăzută de Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (directivă-cadru) (2).
(2)
Regulamentul (UE) nr. 19/2011 al Comisiei din 11 ianuarie 2011 privind cerințele pentru omologarea de tip referitoare la plăcuța producător regulamentară și la numărul de identificare al vehiculului și de punere în aplicare a Regulamentului (CE) nr. 661/2009 al Parlamentului European și al Consiliului privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (3) reprezintă una dintre măsurile de punere în aplicare în sensul dispozițiilor prevăzute la articolul 5 din Regulamentul (CE) nr. 661/2009.
(3)
Regulamentul (UE) nr. 19/2011 a introdus posibilitatea ca producătorii de autovehicule să utilizeze etichete autoadezive pentru realizarea plăcuțelor regulamentare. În scopul de a facilita realizarea acestor etichete prin procesarea datelor, precum și prin imprimarea acestora prin mijloace electronice, este necesar să se adapteze cerințele tehnice existente la specificitățile acestor tehnici moderne.
(4)
Regulamentul (UE) nr. 19/2011 trebuie modificat în consecință.
(5)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
Partea A din anexa I la Regulamentul (UE) nr. 19/2011 se modifică după cum urmează:
1.
Punctul 2.2 se înlocuiește cu următorul text:
„2.2.
Înălțimea caracterelor numărului de identificare al vehiculului menționat la punctul 2.1 litera (c) trebuie să fie de minimum 4 mm.”
2.
Următorul punct 2.3 se introduce după punctul 2.2:
„2.3.
Înălțimea caracterelor informațiilor menționate la punctul 2.1, altele decât numărul de identificare a vehiculului, trebuie să fie de minimum 2 mm.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 martie 2012.

Labels: 7
8